সীমান্তে যুদ্ধ পরিস্থিতি। নিয়ন্ত্রণরেখা বরাবর এলাকায় হামলায় নিহত হয়েছেন এক ভারতীয় জওয়ান। পাল্টা গুলি চালিয়ে হামলার জবাব দিচ্ছে ভারতীয় সেনা। রবিবার সকাল ৭টা থেকে সংঘর্ষবিরতি চুক্তি লঙ্ঘন করে জম্মু ও কাশ্মীরের পুঞ্চ জেলায় মর্টার হামলা চালায় পাকি সেনারা। এর পরেই জবাব দেন ভারতীয় জওয়ানরা। পুঞ্চের সালোত্রি ও সাগ্রা এলাকায় ভারতীয় সেনা ঘাঁটি লক্ষ্য করে গোলাগুলি চালাতে থাকে পাক সেনা। পাক হামলায় নিহত জওয়ান গুরসেবক সিংহ ২২ শিখ রেজিমেন্টে মোতায়েন ছিলেন। 
এ দিকে জম্মু ও কাশ্মীরে প্রায় ৩০০ জঙ্গির অনুপ্রবেশ ঘটেছে বলেও খবর। এই পরিস্থিতিকে অত্যন্ত আশঙ্কাজনক বলে দাবি করেছেন রাজ্যের পুলিশ প্রধান কে রাজেন্দ্র। শনিবার জম্মু ও কাশ্মীরের পরিস্থিতি নিয়ে এক উচ্চ-পর্যায়ের বৈঠক করে রাজ্য পুলিশ। মুখ্যমন্ত্রী মেহবুবা মুফতিও সেখানে উপস্থিত ছিলেন।
সেই বৈঠকে পুলিশ প্রধান জানিয়েছেন, রাজ্যের পরিস্থিতি এখন যথেষ্টই উদ্বেগজনক। জঙ্গি অনুপ্রবেশ চলছে। এই মুহূর্তে জম্মু ও কাশ্মীরে কম করেও ২৫০ থেকে ৩০০ জন জঙ্গি ঘাপটি মেরে রয়েছে। গত জুলাই মাস থেকে নিরাপত্তারক্ষী ও জঙ্গিদের মধ্যে দফায় দফায় সংঘর্ষ বেধেছে রাজ্যে। কমপক্ষে ৭০টি সরকারি বাড়ি জ্বালিয়ে দিয়েছে জঙ্গিরা।